b'\n_START_ARTICLE_\nCarl Fredrik Hill\n_START_SECTION_\nEl\xc3\xa4m\xc3\xa4\n_START_PARAGRAPH_\nHill syntyi akateemiseen perheeseen. H\xc3\xa4nen is\xc3\xa4ns\xc3\xa4 Carl Johan Hill ei pit\xc3\xa4nyt ajatuksesta, ett\xc3\xa4 poika ryhtyisi opiskelemaan taiteilijaksi. Opiskeltuaan yliopiston piirustusmestarin Axel Hjalmar Lindqvistin ohjauksessa ja Taideakatemiassa Tukholmassa Hill matkusti 1873 Pariisiin, jossa h\xc3\xa4n maalasi ja ty\xc3\xb6skenteli ahkerasti nelj\xc3\xa4 vuotta saadakseen t\xc3\xb6it\xc3\xa4\xc3\xa4n esille Pariisin Salonkiiin. Useista yrityksist\xc3\xa4 huolimatta h\xc3\xa4nt\xc3\xa4 ei sinne hyv\xc3\xa4ksytty, ja vain kaksi h\xc3\xa4nen ty\xc3\xb6t\xc3\xa4\xc3\xa4n on ollut siell\xc3\xa4._NEWLINE_Pian sen j\xc3\xa4lkeen h\xc3\xa4nt\xc3\xa4 kohtasi yksi h\xc3\xa4nen monista onnettomuuksistaan. H\xc3\xa4nen lempisisarensa kuoli kuoli vuodenvaihteessa 1875, ja kes\xc3\xa4ll\xc3\xa4 kuoli is\xc3\xa4. H\xc3\xa4n maalasi sen j\xc3\xa4lkeen yh\xc3\xa4 kiihke\xc3\xa4mmin mutta toisaalta my\xc3\xb6s muuttui henkisesti tasapainottomaksi. Sairauden oireet alkoivat selvemmin ilmet\xc3\xa4 1877. Tammikuussa 1878 h\xc3\xa4n joutui mielisairaalaan, kun naapurit olivat valittaneet, ett\xc3\xa4 h\xc3\xa4n huuteli \xc3\xb6isin. Yst\xc3\xa4v\xc3\xa4t j\xc3\xa4rkyttyiv\xc3\xa4t h\xc3\xa4nen uusista maalauksistaan, joiden aiheet olivat rivoja ja k\xc3\xa4ytetyt v\xc3\xa4rit pariisinsininen ja kadmiuminkeltainen. Sairaalassa todettiin, ett\xc3\xa4 h\xc3\xa4n k\xc3\xa4rsi hallusinaatioista ja oli vainoharhainen. Syyn\xc3\xa4 sairastumiseen on pidetty tunnustuksen puutetta ja sit\xc3\xa4 ett\xc3\xa4 h\xc3\xa4nell\xc3\xa4 itsell\xc3\xa4\xc3\xa4n oli suuri tarve menesty\xc3\xa4._NEWLINE_H\xc3\xa4nt\xc3\xa4 hoidettiin my\xc3\xb6hemmin Lundin sairaalassa, nykyisess\xc3\xa4 Sankt Lars sjukhusissa, mutta kun h\xc3\xa4net todettiin parantumattomasti sairaaksi, h\xc3\xa4nest\xc3\xa4 huolehdittiin kotona \xc3\xa4idin ja sisaren luona l\xc3\xa4hes 28 vuotta h\xc3\xa4nen vuonna 1911 tapahtuneeseen kuolemaansa saakka. Hill on haudattu Lundin it\xc3\xa4iselle hautausmaalle. My\xc3\xb6hemmin on tulkittu, ett\xc3\xa4 h\xc3\xa4n sairasti paranoidista skitsofreniaa._NEWLINE_Hillist\xc3\xa4 tuli varsinaisesti tunnettu vasta kuolemansa j\xc3\xa4lkeen terveen\xc3\xa4 tekemiens\xc3\xa4 t\xc3\xb6iden ansiosta, joukossa teoksia, joiden aihe oli per\xc3\xa4isin h\xc3\xa4nelle t\xc3\xa4rke\xc3\xa4n vaikutteiden antajan Camille Corotin teoksista mutta jotka olivat hyvin omaper\xc3\xa4isi\xc3\xa4 ja ilmaisuvoimaisia. My\xc3\xb6hemmin my\xc3\xb6s h\xc3\xa4nen sairaudenaikaisia t\xc3\xb6it\xc3\xa4\xc3\xa4n on tuotu esiin n\xc3\xa4yttelyin, ja niit\xc3\xa4 on arvostettu my\xc3\xb6s el\xc3\xa4m\xc3\xa4kerrallisen tutkimuksen yhteydess\xc3\xa4 ja yrityksess\xc3\xa4 m\xc3\xa4\xc3\xa4ritt\xc3\xa4\xc3\xa4 h\xc3\xa4nen sairastamansa tauti._NEWLINE_Hillin teoksia on runsaasti Ruotsin kansallismuseossa, kuusi ty\xc3\xb6t\xc3\xa4 G\xc3\xb6teborgin taidemuseossa, kuusi piirrosta Prins Eugens Waldemarsuddessa sek\xc3\xa4 erityisesti Malm\xc3\xb6n taidemuseossa, jossa on suuri Carl Fredrik Hill -kokoelma, 24 maalausta kankaalle ja l\xc3\xa4hes 2\xc2\xa0600 piirustusta.'